Գալով Պրահա Դեոդատն արաբական հանդերձանքով՝ տուրբանով շրջել է եւ սուրճ է վաճառել քաղաքի կենտրոնական փողոցներում, հիմնականում Ստարե մեստոյում (Հին քաղաքում)՝ ձախ ձեռքում պահելով սուրճը տաքացնելու կրակարանը, իսկ աջ ձեռքում՝ մի տուփ՝ լի տարբեր բաժակներով ու շաքարով։ Ըստ որոշ աղբյուրների, գլխին կապած տուրբանի վրա էլ սկուտեղ է պահել։ Սուրճի վաճառքը նրան ստիպում է վերջնականապես հաստատվել Պրահայում, 1707 թվականին նա դառնում է Չեխիայի քաղաքացի եւ ամուսնանում Աննա Ժինկովայի հետ։ Նրանք երեք երեխա են ունենում՝ Վիտը, Լյուդմիլան եւ Վիկտորիան։ Այդ ժամանակ Գեւորգը Ժոզեֆ Առաջին կայսեր կողմից թույլտվություն է ստանում՝ հիմնելու բիզնեսի մշտական կետ, քանզի ինչպես նշեցինք, մինչ այդ նա սուրճը գովազդելու համար շրջում էր Պրահայի փողոցներով եւ մարդկանց հյուրասիրում, շրջապատից տարբերվելով իր արեւելյան հագուկապով, արաբական լայն տաբատով ու տուրբանով։ Դա է պատճառը նաեւ, որ նրան շփոթել են մեկ թուրքի, մեկ արաբի հետ, եւ նույնիսկ Կարլովա փողոցի այն շենքը, ուր նա բնակվել է, բնակիչներից մեկի վկայությամբ կոչել են ՙԵրկու արաբի մոտ՚։